Паспорт пIыгъ?
Гъатхэпэм и 1-м къыщыщIэдзауэ украинхэр Урысейм къакIуэ хъуркъым, нэгъуэщI къэралхэм я щIыналъэхэм ихьэну хуит зыщI паспортхэр ямыIыгъыу.
Иджыри къэс Урысейм къакIуэ хъурт паспорт къызэрыгуэкIыр е къызэралъхуамкIэ щыхьэт тхылъыр гъунапкъэхэм щагъэлъагъуэурэ. ЛъэныкъуитIым зэращIылIа зэгурыIуэныгъэм апхуэдэ Iэмал яритырт. АрщхьэкIэ 2015 гъэм Киев урысейхэм апхуэдэ хабзэр къахуидэжакъым, нэгъуэщI мардэхэри игъэуващ. Иджы езым и цIыхухэми ялъэIэсащ. Гъатхэпэм и 1-р къэмысу УФ-м и щIыналъэм къыщыхута украинхэр — а къэралым и гъунапкъэхъумэ IэнатIэм къитахэм ятепщIыхьмэ, апхуэдэхэм я бжыгъэр мелуанибл мэхъу — я хэкум кIуэж хъунущ япэрей дэфтэрхэмкIэ. Арщхьэ-кIэ иджы ахэр Москва, Санкт-Петербург, нэгъуэщI урысей къалэхэм къэкIуэн папщIэ паспортыщIэ яIэн хуейщ.
